pt es es eo eo eo eo eo eo eo eo eo eo hbs_lat eo nl eo eo eo hbs_lat eo eo eo eo hbs_lat eo nl eo eo eo eo eo eo eo hbs_lat eo tr eu eo eo eo eo eo eo eo pt eo eo eo eo eo eo eo es eo eo en es es gl hbs_lat en eo eo eo it nn la eo it it eo de it eo eo eo eo eo eo lv de it en es
HeKo - retagentejo de la Esperanta Civito
HeKo estas novaĵagentejo je la servo de la establoj en kaj apud la Pakto por la Esperanta Civito, sub la imprimaturo de la Konsulo aŭ lia delegito. La informoj estas: oficialaj de la Civitaj instancoj, se indikitaj per la litero C; bultenaj de paktintaj establoj, se indikitaj per la litero B; alies neoficialaj, pri kio ajn utila por la evoluo de Esperantio, se indikitaj per la litero A. Kaj pri Eŭropaj institucioj, se indikitaj per la litero E.
Eblas SENDI KOMENTARION aŭ ARTIKOLON tra la redakcia adreso.
Publikigo estas rajto por kiu havas la esperantan civitanecon, laŭdiskrecia por la ceteraj.
Eblas donaci monon por subteni nin pere de PayPal-konto: bonvolu demandi tra la redakcio.
HeKo 618 1-C, 10 okt 16: Kvin demandoj al la cefkandidatoj por la Senato
5) Kion vi proponas por perfektigi la internan demokration de la Civito?
Respondas la Blanka Listo (Anna Bartek n-ro 1; Mushosi Birindwa n-ro 2):
La demokratio bone funkcias ene de la Civito. Ni tamen volas atingi la plenan proporciecon, sen premio de ses postenoj en la Senato, por la gajninta listo.
Respondas la Verda Listo (Chamberline Nguefack Zedong n-ro 1; Giorgio Silfer n-ro 2):
Ĝis nun ne estis bezono de referendumo, kio ŝajnigas nian demokration ne sufiĉe rekta: eble en la nova mandato okazos la unua referendumo, aplike de Lex signorum. La plena proporcieco en la senataj elektoj maloportunas, se konkuras pli ol du listoj kaj ili preskaŭ egalas laŭ forto. La klaŭzo de tri kvaronoj necesaj por modifi la Konstitucion garantias la minoritatojn: kun la plena proporcieco necesus malaltigi la kvorumon. Sed la Verdanoj povus konsenti pri redukto de la premio, al kvin anstataŭ ses (origine estis ok).
HeKo 617 9-B, 9 okt 16: Brexit, PEN, literaturhistorio en novembraj prelegoj
Prof. Giorgio Silfer prelegos en esperanto pri aktualaj temoj en Italio, Finnlando kaj Estonio dum novembro 2016.
Pri "La brita secesio: kiaj eblaj novaĵoj por la lingva reĝimo en Eŭropa Unio?" la Vickonsulo de la Esperanta Civito parolos en Milano, 11 novembro 2016 je 21h15, ĉe Milana Esperanto-Klubo. Britio forlasos Eŭropan Union antaŭ 2020. Tio havos konsekvencojn politike kaj ekonomie. Ĉu ankaŭ lingve? Se jes, kiaj ŝancoj por esperanto?
La verkon de Minnaja kaj Silfer "Historio de la esperanta literaturo" la kunaŭtoro prezentos en Helsinko, 15 novembro 2016 je 17h00, ĉe Internacia Kultura Centro Caisa, organize de la Esperanto-Klubo de Helsinko. Temos pri premiero por Finnlando.
HeKo 617 8-B, 8 okt 16: Literatura kafejo en Malago pri la turka intelektularo
Fine de intensiva esperanto-kurso, kiun li mem sukcese partoprenis, prof. Zeki Ergas gastis hieraŭ vespere ĉe literatura kafejo en la naturamika Esperanto-Domo de Andaluzio. La temo estis "La intelekta situacio en Turkio", kaj la renkonto kun esperantistoj kaj lokaj verkistoj estis kvazaŭ apendico de la ronda tablo pri Turkio kaj Kurdio dum la ĵusa PEN-mondkongreso, kiun prof. Ergas ne ĉeestis.
La svisa verkisto, hebreo el turka deveno, klarigis multajn detalojn pri la situacio en Proksima Oriento, per la interpretado de sen. Giorgio Silfer. El lia prezento enfokusiĝis la malfacila pozicio de Usono en la regiono, ĉar implikita en la fiaskinta ŝtatrenverso inspirita de la Gülenistoj.
HeKo 617 7-B, 7 okt 16: Akurate aperis HdE 2263 (13:2016)
"Heroldo de Esperanto" donas esperon al la legantoj de paperaj gazetoj, kaj pro la ambiciaj planoj de la eldononto (sociala grupo Lexus en Ameriko) kaj pro la akurateco de la eldonanto (LF-koop en Eŭropo). Esperon oni bezonas, meze de la krizo de la UEA-organo (du numerojn da malfruo), de la malfacilaĵoj por "Monato" (jam du monatojn orfa je Paul Gubbins), de la baldaŭa papera ĉeso por "La Ondo de Esperanto", kies novembra numero eĉ ne aperos, sed estos kunigita al la decembra (pro sanproblemoj ĉe la redakcio).
HeKo 617 6-A, 6 okt 16: En Benino TEJO preparas sian afrikan kongreson
Kun kelktaga malfruo laŭ la aprobita agendo, Tutmonda Esperantista Junulara Organizo disvolvas en Kotonuo seminarion prepare al la Internacia Junulara Kongreso, kunvokita al Aneho (Togolando) por aŭgusto 2017.
Por la estraro de TEJO ĉeestas la ĝenerala sekretario, Arina Osipova. Kurioze, en Benino samtempe promenus ankaŭ la prezidanto de ILEI, Mireille Grosjean.
Multe malpli da informoj pri la ceteraj ĉeestantoj. C-ano Adjévi Adjé nur lastmomente povis veturi al Kotonuo, kie jam estus aliaj togolandaj esperantistoj.  Laŭ li, ĉi-semajne "povus okazi la transdono de la IJK-flago por la tuj venonta renkontiĝo en Aneho", kaj li "volonte akceptus ĝin kiel membro de la Afrika Komisiono de UEA kaj kiel togolandano."
Deklaro de Pola Studenta Esperanto-Komitato
Se kelkaj literoj ne aperas trafe, vidu en karaktraroj unicode
helpe de JuTs, MODx - ©2006 Esperanta Civito